إيه شرح وما هو ما يرشد إليه حديث الرسول ﷺ ( استفت قلبك، وإن أفتاك الناس، وأفتوك )، وإيه النظرة أو الفهم الخاطئ اللي كتير من الناس بياخدوه عن الحديث ده ؟
قال رسول الله : (اسْتَفْتِ قَلْبَكَ وَاسْتَفْتِ نَفْسَكَ ثَلَاثَ مَرَّاتٍ الْبِرُّ مَا اطْمَأَنَّتْ إِلَيْهِ النَّفْسُ وَالْإِثْمُ مَا حَاكَ فِي النَّفْسِ وَتَرَدَّدَ فِي الصَّدْرِ وَإِنْ أَفْتَاكَ النَّاسُ وَأَفْتَوْكَ) ومعناه : أن الإنسان لو شاكك في حاجة وقلبه يضيق بها ، يقوم يتركها ، حتى لو حد قال له : هي حلال.  مش معناه : تيجي في مسائل الحلال والحرام وتقول : إيه ياقلبي؟ حلال؟ شغال؟ يقولك : حلال ، تقوم رايح تعمل.  دا حرام. ، لازم تستفي مفتي.  لكن مقصود الحديث : أن لو حاجة حاكت في صدرك مع أنك عارف أنها حلال ، تقوم إيه؟ ، تقوم تسيبها ، ودي مرتبة اسمها الورع.  مثلًا : لحمة في بلاد المسلمين مذبوحة : الشرع بيقولك أن الأصل فيها أنها حلال ، تاكلها ، بس شكيت فيها بعض الشيء ، فهنا بقى نقول : استفت قلبك.  حاجة أنت مش عارف ، دي حلال وللا حرام ، بس قلبك مش مستريح لها وحاسس أنها هتطلع حرام ، يبقى استفت قلبك. كده ، دا مقصود الحديث.